नीलमत पुराण ते विष्णु धर्मोत्तर पुराण बिच उज्ज ते भीनी नदिएं दा बर्णान औन्दा ऐ। महाभाष्यकार पतञ्जलि (150 ई. पू.) हुन्दे मताबक उज्ज ते भीनी दे मञ्झाटले लाके च धानै दी बड़ी फसल होन्दी ही। अज्ज बी द्यौल, बेरल, न्याहरू ते डङाड़ा धानै दी फसलै बास्तै मन्नी दियां जगहां न। ए चारै थार इनें दौनीं दरयाएं दे मञ्झाटले लाके बिच न। कवि सझाट कालिदास अपने प्रसिद्ध काव्य रघुवश (11-8) च लिखदे न जे उज्ज ते भीनी बिच जिसलै हाड़ औन्दा ऐ तां ओ बीर भेष धारी राम ते लक्ष्मणा आला लेखा बनी जन्दियां न। उज्ज दरिया पर ‘उज्ज माहात्म्य’ नां दी इक कताब बी लखोई दी ऐ जेड़ी अज्ज कल उपलब्ध नईं ऐ। कश्मीर दे प्रसिद्ध इतिहासकार श्री कल्हण अपने इतिसासक ग्रन्थ राजतरङ्गिणी बिच ‘कष्टवत’ (किश्तवाड़), चम्बा, भद्रवाट (झद्रवाह) बुद्दल, बावापुर (बबौर) जैसे थारें दा बर्णान करदे होए बालापुर जां बल्लपुर (मजूरा बिल्लावर) दा बी बर्णान करदे न। इयां गै बसोहली दा पराना नां विश्‍वस्थली ऐ। लोक-विश्‍वास ऐ जे रावी दे कंढे पर, जित्थें अज्ज बी पराने खण्डर लबदे न, उस थारै पर विश्‍वकर्मा ने महाभारत काल बिच इस नगरी गी बसाया हा।